“ภากร” ยัน DELTA ซื้อ-ขายกระจายตัว ไม่เจอความผิดปกติ ฟากหุ้นวิ่งต่อทะลุ 800 บาท!
“ภากร” ยัน DELTA ซื้อ-ขายกระจายตัว ไม่เจอความผิดปกติ ฟากหุ้นวิ่งต่อทะลุ 800 บาท!
28 ธ.ค. 2563

นายภากร ปีตธวัชชัย กรรมการผู้จัดการตลาดหลักทรัพย์แห่งประเทศไทย (ตลท.) เปิดเผยว่า ตลท.ได้ตรวจสอบความเคลื่อนไหวของการซื้อขายหุ้น บริษัท เดลต้า อีเลคโทรนิคส์ (ประเทศไทย) จำกัด (มหาชน) หรือ DELTA อย่างต่อเนื่องทุกวัน หลังจากราคาปรับตัวขึ้นมาอย่างร้อนแรง แต่ยังไม่พบความผิดปกติ โดยการซื้อขายยังเป็นลักษณะที่กระจายตัว ไม่ได้มาจากกลุ่มใดกลุ่มหนึ่ง
ทั้งนี้ มองว่าสาเหตุที่ทำให้ราคาหุ้น DELTA ปรับขึ้นมาอย่างร้อนแรงจากระดับกว่า 50 บาทเมื่อตอนต้นปี มาสู่ระดับ 800 บาทในขณะนี้ น่าจะเนื่องมาจากมีผลประกอบการที่ดี แต่เนื่องจากมีฟรีโฟลทต่ำทำให้ราคาเปลี่ยนแปลงได้เร็ว
อย่างไรก็ตาม ตลท.จะยังคงติดตามความเคลื่อนไหวของหุ้น DELTA อย่างต่อเนื่อง โดยหากพบว่ามีความผิดปกติเกิดขึ้น ก็จะแจ้งเตือนนักลงทุนทันที ผ่านกระบวนการขึ้นเครื่องหมายหรือให้สั่งซื้อด้วยบัญชีแคชบาลานซ์
“เรามีการดำเนินการตรวจสอบเป็นปกติอยู่แล้ว แต่ไม่มีกลุ่มใดกลุ่มหนึ่งซื้อผิดปกติ ยังเป็นการซื้อที่กระจายตัว ซึ่งหากพบความผิดปกติทางตลท.จะดำเนินการตามขั้นตอนทันที” นายภากร กล่าว
ด้านราคาหุ้น DELTA ณ เวลา 10.52 น. อยู่ที่ระดับ 822.00 บาท บวก 138.00 บาท หรือ 20.18% ด้วยมูลค่าซื้อขาย 5.72 พันล้านบาท